Hoge Lieth

De Hoge Lieth is en Geestrügg in’n Landkreis Cuxhoben, de von Noord na Süüd verlöppt. De Hoge Lieth is Deel von de Wersermünner Geest. Dat Rebeed reckt von de Noordseeküst bi Cuxhoben bet na Leh, wat en Streck von üm un bi 35 Kilometer is. Breed is se in’n Snidd so bi fiev Kilometer. De Hoge Lieth trennt de Maschen von Land Wusten in’n Westen (an de Butenwerser) von Masch un Moor von Land Hadeln in’n Noordoosten (an de Ünnerelv) un dat Daal von’n Geeststroom in’n Süüdoosten af.

De Hoge Lieth is in de Saal-Iestied vör üm un bi 100.000 Johr as Morään opschaven worrn.

 Naam 

Dat Woort Lieth steiht för en Afhang, betekent also de Sieden von’n Geestrügg. Hoge Lieth kummt as Floornaam in Noorddüütschland fakener vör.

 Geografie 

De höögste Punkt von’n Geestrügg is de Olenwoler Höh, de bet op 37,5 Meter över NN reckt. De Wanhödener Barg is 32 Meter hoog un de Hölter Höh 30 Meter.

En Deel in’n Noorden is as Naturschuulrebeed Cuxhobener Küstenheiden schuult. De Middeldeel warrt Wuster Heid nöömt. Dor liggt dat Naturschuulrebeed Hogensteenforst. De beiden Naturschuulrebeden Klinten un Steekginsterheid in Noordholt doot an’n Westrand von de Wuster Heid liggen, dor wo se raffallt na dat Wuster Neefeld. Bi Sievern hett sik dat Daal von’n Sieverner Beek in de Geest rinfreten un billt hier dat Sieverner un dat Dorumer Moor. Dat Dorumer Moor is ok as Naturschuulrebeed schuult.

De Öörd op de Hoge Lieth doot vör allen op’n Rand na de Maschen hen liggen. An’n Rand na de Haadler Maschen sünd Duhnen, Stickenbüttel, Sahlenborg, Spangen, Holt, Olenwoold, Franzenborg un Godendörp. Na Süden sluut sik denn Wanhöden, Krümpel un Niewohl an, de an’n Rand na de Haadler Mooren liggen doot. Hemendörp is as Moordörp grünnt worrn, liggt vondaag aver deelwies ok op de Geest. An de Maschen von’n Geeststroom un de Grote Beek doot Wehden un Debst liggen. Spaden liggt op en Geestsporn, de in de Masch an’n Geeststroom rinreckt. Leh is jüstso op en Geestsporn un is de süüdlichste Utlöper von’n Geestrügg. An’n Westrand von de Geest hen na de Maschen von Wusten doot de Öörd Speckenbüttel, Langen, Sievern, Holsseln, Kraansborg, Sorthum, Millm, Northum, Hartingspecken, Scharnst, Knill, Dieksenn, Noordholt un Ox liggen. De Dörper Berensch un Arensch sünd an de Küst von de Noordsee. Op dissen Afsnidd von Berensch bet na Duhnen reckt de Geest bet direkt an de Noordsee, so dat dor keen Dieken nödig sünd. De Wernerwald hier is een von de poor roren Hölter, de direkt an de Noordsee sünd.

Kategorie:Geografie
Kategorie:Landkreis Cuxhoben